Ján Ducký

Ing. Ján Ducký (* 30. január 1944, Lehota pod Vtáčnikom – † 11. január 1999, Bratislava) bol slovenský politik, v rokoch 1989 až 1990 pôsobil ako minister priemyslu v slovenskej vláde národného porozumenia a neskôr ako minister hospodárstva SR v druhej a tretej vláde Vladimíra Mečiara. Pôsobil aj ako riaditeľ Slovenského plynárenského priemyslu. Za nevyjasnených okolností bol zastrelený pri vchode do svojho bytu v Ružinove. Táto jediná vražda bývalého vrcholového politika na Slovensku zostáva stále nepotrestaná aj po 25 rokoch. V decembri 2020 bolo zastavené trestné stíhanie jediného podozrivého Ukrajinca Olega T. O motívoch vraždy sa v spoločnosti dlhodobo špekuluje, podľa prepisov odposluchov z kauzy Gorila mohol motív objednávateľa súvisieť s angažovaním sa obete v obchode v oblasti telekomunikačných služieb.
Kauza Duckého zmenky.
Ján Ducký je známy aj vďaka kauze Duckého zmenky. Zmenky podpísal ako riaditeľ Slovenského plynárenského priemyslu (SPP). Ich protihodnotou mali byť „služby obchodného a finančného charakteru“. Tie sa však v skutočnosti nikdy nezrealizovali. Pravdepodobne boli len zámienkou na vypísanie zmeniek. Predstavitelia SPP dodnes nevedia, na akú sumu boli vypísané všetky zmenky, hovorí sa však o niekoľkých miliardách korún (nie sú zaevidované v účtovníctve SPP).
SPP napríklad prehral spor s českou Union bankou, ktorá žiadala preplatiť zmenky SPP v hodnote 350 miliónov českých korún. K nim navyše pribudli úroky, čím sa zmenkový dlh spolu so súdnymi poplatkami vyšplhal približne na 400 miliónov korún. V tomto prípade zmenkami vo vlastníctve Union Banky údajne podnik zaplatil za dodávku technológií vsetínskej firme Sezooz Group. Jej riaditeľ Roman Zubík v jednej z výpovedí priznal, že obchody so zmenkami boli naozaj fiktívne, riadil ich Ducký a Union Banka o tom vedela.
Vražda.
Duckého našli zastreleného 11. januára 1999 vo vchode panelového domu na Bajzovej ulici v Bratislave, v ktorom býval. Bol zastrelený štyrmi strelami z pištole kalibru 7,65 mm.
Objednávateľa alebo objednávateľov vraždy polícia nezistila, iba odhadovala, že Duckého zastrelili zrejme pre jeho ekonomické aktivity. Až v máji 2000 polícia oficiálne pripustila, že motív vraždy súvisí so zmenkami. Ducký o nich už nemohol vypovedať, takže ich vyplatenie by neohrozil, uvádzala polícia. Deň pred vraždou mu nový minister hospodárstva Ľudovít Černák verejne vytýkal zmenku za 400 miliónov českých korún, ktorú podpísal krátko po parlamentných voľbách (25. a 26. septembra 1998), v ktorých prišlo HZDS o výkonnú moc. Vtedy Černák sľuboval Duckému dohru v podobe trestných oznámení. Ducký sa zrejme chystal všetko vyvrátiť už na druhý deň na vlastnej tlačovej besede. 
Hoci už pár mesiacov po atentáte obvinili Ukrajinca Olega Thoryka (neskôr Kalašnikova) ten sa z rodnej Ukrajiny už na Slovensko nevrátil a prípad bol odovzdaný na Ukrajinu v roku 2001. 
Olega K. T. začiatkom leta 2007 slovenská prokuratúra opäť obžalovala z vraždy. 
V roku 2019 Ukrajina informovala, že „materiály trestného konania sa pripravujú prinavrátiť kompetentným orgánom Slovenskej republiky“. 
Ukrajinská strana 5. februára tohto roku vrátila súdne spisy spolu s rozhodnutím vyšetrovateľa z decembra 2018, ktorý zastavil konanie z dôvodov, že skutok sa stal na území Slovenska, nebola preukázaná spoluúčasť Olega K. T. a chýbali prvky trestnej činnosti.
12. septembra 2019 Okresný súd Bratislava I stále nemôže konať v kauze vraždy, pretože rozhodnutie ukrajinských orgánov činných v trestnom konaní, ktoré vec zastavili a vrátili naspäť na Slovensko, sa stále prekladá. "Úradný preklad zatiaľ súdu nebol doručený," povedal hovorca Krajského súdu v Bratislave (KS) Pavol Adamčiak. 
V decembri 2020 senát Krajského súdu v Bratislave na neverejnom prejednaní obžaloby zastavil trestné stíhanie Olega T. obvineného z vraždy exministra.